Sklep Skupnega odbora EGP

št. 11/94

z dne 12. avgusta 1994

o spremembi Protokola 31 k Sporazumu EGP o sodelovanju na posebnih področjih, za katera ne veljajo štiri svobode

SKUPNI ODBOR EGP JE

ob upoštevanju Sporazuma o Evropskem gospodarskem prostoru, kakor je bil prilagojen s Protokolom o prilagoditvi Sporazuma o Evropskem gospodarskem prostoru, v nadaljnjem besedilu Sporazum, in zlasti členov 86 in 98 Sporazuma,

ker člen 3(2) Protokola 31 k Sporazumu določa, da se potrebne odločbe sprejmejo čim prej mogoče po začetku veljavnosti Sporazuma, da se zagotovi sodelovanje držav Efta v Evropski agenciji za okolje;

ker bi bilo zato treba spremeniti Protokol 31 k Sporazumu, da se omogoči polno sodelovanje držav Efta v Evropski agenciji za okolje in Evropskem okoljskem informacijskem in opazovalnem omrežju, ustanovljenima z Uredbo Sveta (EGS) št. 1210/90 [1] od 1. julija 1994,

SKLENIL:

Člen 1

Člen 3(2) Protokola 31 k Sporazumu se nadomesti z naslednjim:

"2. (a) Države Efte polno sodelujejo v Evropski agenciji za okolje, v nadaljevanju: "Agencija", in v Evropskem okoljskem informacijskem in opazovalnem omrežju, ustanovljenima z Uredbo Sveta (EGS) št. 1210/90 [2].

(b) Države Efte finančno prispevajo k dejavnostim iz (a) v skladu s členom 82(1) in Protokolom 32 Sporazuma.

(c) Države Efte v skladu s pododstavkom (b) polno sodelujejo, a brez pravice do glasovanja, v upravnem svetu Agencije in so povezane z delom Znanstvenega odbora Agencije. To ne prejudicira izida morebitnih prihodnjih razprav o odobritvi takih glasovalnih pravic.

(d) Države Efte v treh mesecih od začetka veljavnosti Sklepa 11/94 z dne 12. avgusta 1994 obvestijo Agencijo o glavnih elementih, ki sestavljajo njihova nacionalna informacijska omrežja, v skladu s členom 4(2) Uredbe (EGS) št. 1210/90.

(e) Države Efte lahko zlasti imenujejo izmed institucij iz (d) ali drugih organizacij, ustanovljenih na njihovem ozemlju, nacionalno kontaktno osebo za koordiniranje in/ali prenos informacij, ki jih je treba predložiti na nacionalni ravni Agenciji ter institucijam ali telesom, ki sestavljajo omrežje, vključno s tematskimi centri iz (f).

(f) Države Efte lahko v roku, določenem v (d), tudi določijo institucije ali druge organizacije, ustanovljene na njihovem ozemlju, ki bi jim bilo mogoče izrecno zaupati nalogo sodelovanja z Agencijo v zvezi z določenimi temami posebnega interesa. Tako določena institucija bi morala imeti možnost skleniti dogovor z Agencijo, da deluje kot tematski center omrežja za posebne naloge na točno določenem geografskem območju. Ti centri sodelujejo z drugimi institucijami, ki sestavljajo omrežje.

(g) V treh mesecih po prejetju informacij iz (d), (e) in (f) upravni svet Agencije preuči glavne elemente omrežja, da upošteva sodelovanje držav Efte.

(h) Agencija lahko z institucijami ali telesi, ki jih imenujejo države Efte in ki sestavljajo omrežje, v skladu z (d), (e) in (f) sklene dogovore, zlasti pogodbe, za uspešno izvajanje nalog, ki jim jih zaupa.

(i) Podatki o okolju, ki jih zagotavlja ali katerih vir je Agencija, se lahko objavijo in so dostopni javnosti, pod pogojem, da je za zaupne informacije v državah Efte zagotovljena enaka stopnja varstva kakor v Skupnosti.

(j) Agencija je pravna oseba. V vseh državah pogodbenicah ima najširšo pravno in poslovno sposobnost, ki jo pravnim osebam priznava nacionalna zakonodaja.

(k) Države Efte za Agencijo uporabljajo Protokol o privilegijih in imunitetah Evropskih skupnosti.

(l) Z odstopanjem od člena 12(2)(a) Pogojev za zaposlitev drugih uslužbencev Evropskih skupnosti lahko državljane držav Efte, ki uživajo vse državljanske pravice, pogodbeno zaposli izvršni direktor Agencije.

(m) Na podlagi člena 79(3) se za ta odstavek uporablja VII. del (Institucionalne določbe) Sporazuma."

Člen 2

Ta sklep začne veljati 1. novembra 1994 pod pogojem, da so bila Skupnemu odboru EGP predložena vsa uradna obvestila v skladu s členom 103(1) Sporazuma.

Člen 3

Ta sklep se objavi v sklopu EGP in v Dopolnilu EGP Uradnega lista Evropskih skupnosti.

V Bruslju, 12. avgusta 1994

Za Skupni odbor EGP

Predsednik

H. Hafstein

[1] UL L 120, 11.5.1990, str. 1.

[2] UL L 120, 11.5.1990, str. 1.

--------------------------------------------------